Den nordjyske virksomhed MapsPeople med kontorer i Aalborg, København og Austin i USA går på den danske minibørs, First North.

Den nordjyske virksomhed MapsPeople er klar til at gå på minibørsen First North for at indhente kapital. Virksomheden har et mål om at være verdensførende på sit felt, men holder fast i, at hovedkontoret skal ligge i Aalborg. -	Nu har vi jo rødder i Aalborg, men Aalborg er faktisk et rigtigt godt sted for os, fordi Aalborg har mange tekniske ressourcer. Og vi har et tæt samarbejde med Aalborg Universitet, Aalborg College og også Aalborg Tech College. Så vi trækker rigtig mange kandidater derfra, siger MapsPeoples direktør, Michael Gram. MapsPeople gør man det lettere at finde vej i virksomheder og institutioner med indendørskort. Virksomheden har desuden et tæt samarbejde med Google og er da også officiel samarbejdspartner. - For Google Maps er det kort til brug for at vise vej til butikker, og vise vej fra A til B. Men når vi snakker indendørsmapping, som er vores eget produkt, så er det at vise vej inde i bygninger, som for eksempel Aalborg Universitet, og vi kommer til at lave indendørs navigation og vejvisning på det nye supersygehus i Aalborg også. Langt de fleste kunder er dog rundt omkring i verden. Rigtig mange i USA, siger Michael Gram. Flere ansættelser på vej MapsPeople befinder sig i en branche, hvor det hele tiden handler om at være først. -	Vi vælger at blive børsnoteret, for i vores branche skal  man have en kraftig vækst, og vi vil være verdensledende på mapping og navigation indendørs. Og hvis man vil det, så kræver det noget ekstern kapital, så vi skal hyre en masse folk, siger Michael Gram. Virksomhedens hovedkvarter vil også efter den forestående børsnotering have sit hovedkvarter i Aalborg. - Det gør vi, og vi kommer til at hyre pænt mange flere folk. Vi har ansat 18 nye i år allerede, og det bliver nok det samme igen resten af året. For langt hovedparten af folkene er det folk her i Aalborg, siger Michael Gram. Virksomheden forsøger i lighed med Aalborg Universitet, der er i front med uddannelse inden for IT, at være foran sine konkurrenter. -	Det er rigtigt vigtigt for os at have nogle attraktive kontorer. Der skal være spændende opgaver, trygge omgivelser, men det skal også være sjovt, siger Michael Gram. Inden længe kan alle danskere, der handler aktier altså købe aktier i MapsPeople. -	Vi fik godkendt prospektet den 7. maj, og man kan tegne indtil den 25. maj, og så er der første egentlige handelsdag den 2. juni, siger Michael Gram. Virksomheden startede i Frederikshavn, men rykkede i 2013 til Aalborg for at være mere centralt placeret i forhold til at skaffe de rigtige medarbejdere. Aalborg Universitet er blandt verdens bedste En af årsagerne til, at virksomheder som blandt andre MapsPeople vælger at blive i Aalborg, er, at man på Aalborg Universitet er i den absolutte top, når det handler om at uddanne studerende inden for IT. Uffe Kjærulff er lektor på Institut for Datalogi og en af de personer, der er med til at stå for IT-uddannelserne på Aalborg Universitet. - Vi har i mange år været rigtig gode til at uddanne de studerende inden for IT. Det betyder, at virksomhederne har et incitament til at blive i Aalborg, fordi de ved, der er gode folk at hente, siger Uffe Kjærulff. Der er især en årsag til det høje niveau på de studerende fra Aalborg Universitets uddannelser inden for IT, mener lektoren. - Vi er meget praktiske og arbejder meget med, at de studerende får konkrete opgaver. Der er selvfølgelig også meget teori, men vi er meget fokuserede på, at de studerende hele tiden arbejder med teorien i praksis, og det er meget anderledes end, hvordan mange andre arbejder med de studerende. Aalborg Universitet blev senest i 2020 for fjerde år i træk kåret til Europas bedste ingeniøruniversitet i Europa og nummer seks i verden på den betydningsfulde liste, Best Global Universities.